Teksmark Oudtshoorn - KKNK
KLIK HIER VIR DIE PROGRAM
Die Klein Karoo Nasionale Kunstefees (KKNK) se vlagskip-projek, Teksmark, wat ondersteun word deur die Nasionale Afrikaanse Teater-inisiatief (NATi) en die Baxter-teatersentrum in Kaapstad, is al 'n instelling op die jaarlikse kunstekalender.
Dramaturge, akteurs, feesdirekteurs en ander spelers in die bedryf kom jaarliks in die Moederstad byeen om nuwe idees vir toneelstukke te verken en te sien hoe dit ontwikkel word tot volledige produksies. Dié baanbreker-projek van die KKNK is in 2018 vereer met 'n spesiale Fleur du Cap-prys vir vernuwing in die teater.
Met die KKNK se wortels in Oudtshoorn is dit gepas dat Teksmark ook Klein-Karoo toe kom. Die eerste Teksmark Oudtshoorn vind op Saterdag 29 Mei plaas en alle inwoners van Oudtshoorn, die Tuinroete en omstreke word genooi om hul verhoogteks-idees in te skryf.
Teksmark Oudtshoorn vind in twee fases plaas en alle gevestigde of ontluikende skrywers van Oudtshoorn, die Tuinroete en omstreke mag deelneem. Deelnemers moet 16 of ouer wees.
Fase 1: Teksskryf-werkwinkel
Die werkwinkel word op Saterdag 17 April (08:00 – 16:00) en Sondag 18 April (08:00 – 15:00) deur Neil Coppen en Ilse Oppelt op Oudtshoorn by die Toekomsrussaal aangebied.
In die loop van die interaktiewe werkwinkel sal deelnemers gelei word deur die beginsels van hoe storie-idees geïdentifiseer en gevorm word. Hulle sal kyk na onder meer navorsing, storielyn-ontwikkeling, karakterisering, genre en dialoog. Coppen en Oppelt sal die skrywers lei om met idees vorendag te kom wat hulle met vertroue tot finale ontwikkeling kan neem.
Die werkswinkel is gemik op skrywers wat hulp nodig het met hul teks-idees, maar is nie 'n vereiste om 'n voorstel in te dien, of die Teksmark Oudtshoorn-geleentheid in Mei by te woon nie.
Bywoning is gratis, maar dis noodsaaklik om te bespreek aangesien ruimte beperk is weens Covid-19-voorskrifte. Bespreek nou deur Shandré Harris te bel by 044 203 8600, of stuur 'n e-pos na teksmark@kunste.org.za of stuur 'n boodskap via WhatsApp/Telegram na 060 848 8131.
Dié geleentheid sal deur die organiseerders van die KKNK gebruik word om talent te identifiseer vir toekomstige deelname aan die jaarlikse fees.
Voorstelle moet ge-e-pos word aan teksmark@kunste.org.za voor Woensdag 5 Mei om 16:00.
Tekste en voorstelle in al Suid-Afrika se amptelike tale sal oorweeg word.
Veeltalige produksies word verwelkom.
Net tekste wat nog nooit tevore professioneel opgevoer is, sal oorweeg word.
'n Opsomming van die teksidee en -temas, kort beskrywing van die karakters en minstens vyf bladsye met dialoog. Volledige tekste is welkom, maar dis nie 'n vereiste nie.